Fraterna dileccione in Christo Ihesu cum salute hominis vtriusque premissis. Fratrum mi karissime, lectis et intellectis vestre caritatis litteris, ita in presenciarum duxerim respondendum. De reditu enim vestro ista vice interrupto et assumpcione vestri officii ex litteris tocius nostre congregacionis sufficienter poteritis informari. Sed de causa reuertendi fratris Johannis Bernardi nichil michi constiterat, nisi quod, causa sue infirmitatis exhortacionisque et instancie domini episcopi Aboensis, officium resignauerat et quod propositum huc redeundi omnino conceperat et assumpserat, sed quando veniet vel quomodo ex suis litteris colligi potest nullo modo. Nullas eciam suas litteras didici cum personis iam venientibus nisi solam vnam destinatam nobis omnibus iam venisse. Licet tamen frater Symon satis assertiue retulit, quod in via esse debeat reuertendi, quod non credo, quia alibi didici, ymo ex litteris suis collegi, quod nuncios nostros et litteras atque mandatum velit denuo expectare, quid et nunc habet. Si sibi fuerit quomodolibet oportunum &lt;ali&gt; cui firmiter inherere et effectualiter acquiescere, sibi et vestrum cuilibet suo modo quo fit suadeo per presentes. Sororem eciam et matrem vestram Margaretam noueritis per suas litteras publicas et priuatas instantissime supplicasse, vt sibi primus locus inter sorores vacaturus assignaretur et quantocius fieri posset ad ipsum quibuscumque non obstantibus vocaretur. Nulli tamen causam huiusmodi reuocacionis singularis impingebat, nisi suis defectibus tribulacionibus et angustiis, sed illis litteris suis nullatenus audiencia conferebatur, ymo nec littera, quam conuentui de et super hoc ascripserat, publice legebatur, ne aliis esset occasio scandali qualiscumque, sed suppressis omnibus suis litteris visum est omnibus et singulis, eciam suis amicis eciam sincerissimis et dilectissimis, quod animum suum corrigat vestrumque et aliorum pie conuersancium consiliis obediat et assistat, pacienciam, que sibi permaxime necessaria est in suis tribulacionibus et defectibus, habitura, donec locus et monasterium vestrum amplioribus fuerit personis edificiis et redditibus decoratum munitum et dotatum. Quare eciam caritati vestre humillime supplico verum eciam vos seriose requiro omnibus modis quibus teneor atque possum, quatenus summotis omnibus displicenciis, sique inter eam et vos fuerint quomodolibet iam exorte, ipsam paterne dileccionis amplexibus in Christo Ihesu recolligatis et freno debite direccionis caute et sinceriter verum eciam pacienter dirigatis et teneatis. Presummo enim, quod habita et percepta apud ipsam sinceritate et paciencia de facili compesci poterit et domari. Ego eciam sibi satis seriose ascribam, vt reiectis suis presumptionibus, pertinaciis priuatisque favoribus vestris et aliorum exhortacionibus et consiliis se subiciat et communi bono intenta omnes equaliter in domino diligat et honoret. Vos autem ascultate ymo desuper intendite prout ex officio tenemini et coram districto iudicio dei respondere intenditis, vt regularis inter vos fiat et teneatur obseruancia, maxime in mutua concordia et clausura regulari tam inter vos et sorores quam inter seculares personas eciam cuiuscumque fuerint officii vel dignitatis, nec permittatis quoslibet seculares aut eciam quoslibet religiosos clausuram sororum ymo nec fratrum nisi iuxta formam regule aliquatenus interire propter suspiciones et scandala, que apud pusillos et phariseos exinde poterint suboriri, eciam saluis conscienciis vestris aut eciam sororum per dei graciam et illesis. Priuilegia eciam vestra nemini in scripto exhibere debetis, sed, si necesse fuerit, ea puncta, de quibus agitur et exacta fuerint, exigentibus legite, nec puncta huiusmodi nisi iudicialiter compulsi in scripto aliquatenus porrigatis, ne sic diuulgata depereant aut vilescant et magis cedant posteris vestris in dispendium quam commodum et leuamen. Sobrie eciam et caute vos exhibite et conuersemini cum fratribus ordinis predicatorum apud vos commorantibus. Fuerant enim apud me certi eiusdem ordinis fratres ex parte capituli eorum generalis de vobis grauiter conquerentes et me satis seriose ymo et comminatorie contra vos et totum nostrum ordinem requirentes, vt vobis precipiendo inhiberem, ne elemosinas aut alia huiusmodi in eorum preiudicium lesionem et iacturam, sicut hactenus, colligeretis per vos vel vestros nuncios seu aliter quoquo modo. Cauete igitur etc. Ceterum de dubio, super quo ad huc rectificari desideratis, cuius declaracionem, sicut alias dixi, adhuc dico mandatis apostolicis obuiare, vt patet ex §, credo, vltimo Maris magni, vbi inter cetera dicitur, sicut et pro communi iuris regula intelligitur, quod eius est interpretari cuius est condere, per modum informacionis et non assercionis, quem in eo agerem, si michi simile contingeret. Ita vobis duxerim respondendum, et, si mea huiusmodi responsio questioni non satisfaceret, sufficit quod querenti, quia tempus michi nunc non vacat litteras et cedulas, in quibus continebatur ipsum dubium, inquerendi seu multa de et super ipso perlegendi. Igitur, sicut animo conceperam, vestris impulsionibus ex mea respondeo fatuitate, vestris et aliorum huius dubii interpretacionibus et declaracionibus sanioribus semper saluis. De fratre N. seu persona nostri ordinis, de quo queritis, tucius michi apparet, ex quo sibi locus apud nos, dum vacauerit et ipse requisierit, ex debito promissionis in suo exitu sibi facte competit et debetur. Illum igitur locum primo in nostro acceptauerat (= –rit) monasterio et statim quamprimum voluerit ad vestrum transeat monasterium et conuentum et ibidem locum et suum senium meo iudicio istomodo poterit obtinere. Sed de alio, de quo sicut memini eciam ascripsistis, si est ille, de quo ego intelligo, recipiatur iuxta formam regule et elapsis octo diebus seu pluribus propter sue dignitatis et auctoritatis eminenciam et loci vestri vtilitatem et honorem in prelatum certissime eligatur. Ista sufficiant pro presenti ad huiusmodi vestrum dubium satis propter eximium et intricatum tum propter personarum dignitatem singularem tum propter sinceram obseruanciam regularem, quam oportet fieri et illam dignitatis differenciam non omitti. Sed de eo, quod petitis, vt, siqua pro reformacione nostra per dominum episcopum et nos acta fuerint, ea vobis debeam destinare, quid dicam, nisi quod in effectu nostre reformacionis tedere ceperat populum itineris et laboris, et ideo, licet attemptata aliqua fuerint, nondum tamen in effectum sunt deducta propter quorundam murmur et recalcitracionem et, heu me miserum, maxime propter meam ignauiam et pusillanimitatem, et ideo de illo taceam pro presenti. Alias per dei graciam et vestris oracionibus apud deum pro me intervenientibus libentissime respondebo, vestris igitur omnium et eciam singulorum tam sororum quam fratrum vestri monasterii oracionibus me humillime et in visceribus caritatis Ihesu Christi requirendo. Instanter orate igitur, vt possim perseuerare in prosperitate hominis utriusque. Quos eciam meo nomine postulo salutari, precipue tamen fratres J[ohannem] B[ernardi], Cle[mentem], Ola[uum] et Laurencium. In Christo Ihesu valeant feliciter et longeue. Item considerantes diligenter quid scribitur de vita et honestate clericorum: a crapula et ebrietate omnes clerici diligenter abstineant, ebrietas enim et crapula mentis inducit exilium et libidinis prouocat incentiuum inter personas sexus vtriusque vestri monasterii. Attendite, ne hactenus continuata continuentur aut eciam surrepat gula vel ebrietas seu crapula seu eciam diuersorum ferculorum preparacio curiosa, sed capitulum de mensura et preparacione ciborum taxanda diligencius obseruetur, et si aliqua alia premissis occurrerint, vobis scribenda cum sororibus vestris, ea nobiscum (= vobiscum) remanentibus scribere non omittam. In Christo Ihesu valete.